정조 8년 · 목
予曰。向日抄選之人。學術之外。以家閥言之。可謂叶望矣。領議政鄭存謙曰。今而後則僚屬將次第差出矣。予曰。下諭無古例云。將欲以別諭招延矣。左議政李福源曰。臣亦參考文獻。而未見其例矣。予曰。臺通後卽地別諭。亦涉如何。姑此遲待。今明間。欲敦諭矣。福源曰。旌招雖急。恩禮亦不可過中矣。存謙曰。五者之政。優遊不迫。似不必汲汲敦迫矣。福源曰。元子宮肥兒丸。已盡進服耶。予曰。今已停止矣。右議政金熤曰。行步何如耶。予曰。近來則勝於前日矣。福源曰。僚屬今日當啓下矣。予曰。從後爲之。予曰。今日賓對。非專爲廟謨也。日前李福懲又上一疏。卿等或已聞知乎。存謙曰。臣等初則但知爲對擧副學之疏。而未詳其裏面矣。昨始聞之。則又有新說話云。故方以爲怪矣。予曰。近來朝象。果何如耶。予之待卿等。果未誠信。則無怪乎卿等之不以誠待予。而卿等誠思之。今日世道。果平坦乎。人人果皆自安乎。予則曰此莫非予之咎也。不幸世變層生。世家大族。幾乎盡傷。毋論百千萬事。卽此一端。非國家之福也。國無世臣。將何以爲國乎。今此李福懲之疏。大是機關。其初疏亦甚齷齪。雖非方長不折之意。猶屬公議。故特以來諫之義。不之罪焉。反賜優批矣。今者再疏。尢極怪駭。其所謂父事能賊。師事德逆云者。在渠雖不過字句間一轉語。而在人則已不免爲永枳矣。世豈有如許手叚乎。夫啓能德相之爲啓能德相者。亦非他故。皆是作福作威。必欲角勝朝廷之致。今之以福懲爲嚆矢而作此擧者。又幾何而不爲啓能德相乎。蓋勿論甲乙彼此。欲幷生哉。卽予至誠苦心。故乙非而甲是。彼非而此是。予未嘗論焉。今也則事不尋常而處之也。徐判府卽與國同休戚之臣。而全不顧藉。彼徐瀅修之與啓能相知。豈是異事。當啓能逆節未著之時。人孰不與之相親乎。且以事之輕重言之。爲徐判府之侄而顧惜之者重乎。謂啓能所知而非斥之者重乎。徐瀅修不若古人。雖未能一疏自明於釋褐之初。而以古人言之。則仁弘之門人。乃有鄭蘊之賢。豈可以一時師事。爲其終身之累。今番事。若或任他。此非所以仰體 先大王建極之治。卿等之意以爲如何。存謙曰。臣旣未得見其疏本。雖未詳下語之如何。而今承聖敎。蓋知人言之駭痛矣。全保世臣。卽我殿下惻怛之聖意也。若以張九齡之先見。責之人人。則今世完人。亦豈多乎哉。予曰。予決不使此輩。售其角勝朝廷之心。今此福微之疏。必有慫慂者存。而不知其反爲其身之禍根耶。予亦非有好惡於其間也。易地則亦當如是處之矣。李福懲之爲人。予亦知之。屢入臺地。尙不識傳啓避嫌之法。而今忽爲此。使之爲此者。眞所謂欲巧反拙也。福源曰。李福懲。臣亦熟知之。今則老昏不省事矣。予曰。世途不幸。前後被傷之人。不知其幾何。故予每見搢紳案。未嘗不背有汗矣。餘者無多。而今又如此。如欲鎭安世道。則勢將以生道殺人之義處之也。福源曰。鎭安之敎。蓋出好生之德。爲今日臣子。聞今日下敎者。孰不感泣乎。熤曰。臣則但以副學疏對擧知之矣。今又有新入者。則臣等亦當有處義矣。予曰。處義則過矣。大臣有世道之責。此等處不可等閒看過也。彼福懲者。若素有鯁直之名。則尙可掩其迹也。今使老昏至無識之人。爲此怪擧。其侮蔑予不少矣。自見此疏。數日之間。輪囷菀結。終不能釋然。故欲於賓對。洞諭於諸臣而處之矣。卿等昨日不爲來會。故今日特命引見者。良以此也。民憂國計。不爲不多。而朝廷之憂。甚於民憂。且徐瀅修孟至大。旣欲論列。則何不幷入初疏。而今忽攙入。有若行語句節者然。於此亦可見其叵測之計矣。其意專在網打。如此手叚。近世所無。欲靖世道。惟在卿等之協贊矣。福源曰。臺疏下批之前。臣不敢容說。而若以逆節未著前相知。輒加論斷。則竊恐今世無完人也。熤曰。大臣與臺諫相可否例也。故相臣閔鎭遠。亦以大臣之當論臺言得失爲言。而見今疏本未下。臣不敢仰對矣。然再疏所論。若以臺臣意言之。則乃反緊重於初疏。然則何不詳論於初疏乎。卽此一事。已不成體叚矣。予曰。此則總少功之察也。以俄者不敎言之。則目今世道。果無睽離之患乎。予亦無料度。而此非自上處之者。故姑且含默。大抵所論太偏。初疏四玉堂及孟至大吳載熙。皆是一邊人也。至於徐瀅修。亦以啓能事爲說。則亦豈可以別人論乎。此等風習。決不可放過。目今朝廷便同草剙。而又復如是。始作俑者。豈曰無罪乎。熤曰。縷縷下敎。丁寧惻恒。爲今日臣子者。孰不感激。而第昔在 宣廟朝。相臣李浚慶以分黨之慮。仰奏於筵席。先正峻斥其失言。今以未顯著之事。不敢仰達矣。予曰。今日朝廷。有嚮用者。有不得見用者。此非睽貳之端乎。自來疏逖之臣。雖不見用。不可睽貳論也。若其曾所嚮用。過於他人者。忽地不見用。則此必爲世道歧貳之端。此非予臆逆之說。古人所謂願察其影者。卽此等處也。福源曰。今此聖敎。實非臆逆。殿下之以是爲慮。誠爲至當矣。熤曰。堂上人。能知堂下人之是非。故君上高臨。俯燭群情。今此世道之挽回。亶在殿下之淵衷矣。予曰。予意則繼自今。事關惡逆外。勿論彼此。名在朝籍者。皆可收用。卿等亦以此協贊。是所望也。熤曰。王者之政。嚴中有寬。今此聖敎。實不勝欽仰矣。予曰。且以孟至大言之。師事德相。亦何足怪也。德相逆節未著之前。誰不相親乎。熤曰。至大之本末。臣實詳知。德相在水原。至大居溫陽。相居旣遠。且至大嘗往來於臣家。故每多譏笑德相之言。師事之說。實不襯當矣。予曰。徐瀅修以徐判府之侄。尙遭彈駁。則其餘諸人。何難湛滅。彼誠不知唇亡齒寒之勢也。予於近日朝廷事。以似睡非睡若知若不知。爲一副當規模者。誠不知其着手處也。今則予將以明好惡。爲第一義也。存謙曰。今日下敎。寔出我聖上鎭安世道。全保世臣之聖意。誠有以貫金石而感豚魚矣。顧今朝象泮渙。位著艱乏。國事實多可悶。關係隄防外。疏通甄用之聖敎。實天地造化之心也。而其所對揚之責。惟在銓衡之臣。吏判今方入侍。申飭何如。予曰。前此飭諭銓曹。不啻谆複。成效邈然。因循若前。其可曰宣揚德意乎。況於今筵。縷縷辭敎。亶出保世臣鎭世道之若心至誠。諸臣必皆諦聽矣。卿等先自淬礪。仍又另飭銓堂。凡於政注之間。務從恢蕩之方。匿瑖勿摘。細類無拘。惟以保合二字。爲一副當規模。一政二政。漸次修擧。則當有和協寅恭之美。此政日計不足。月計有餘者也。以此更爲出擧條。各別嚴飭。予當徐觀銓堂宣揚與否。明示勸懲之政。竝以此意知悉。予曰。任聖說事。果何事耶。兵曹判書李★(土+甲)曰。聞儒生輩爲賦詩看花。往會於在山樓矣。聖說與閑良習射者又來到。閑良輩以飮食相較。至於破碎器皿。敺打士子之境云矣。予曰。儒生誰也。★(土+甲)曰。進士徐興輔。應輔從兄弟。而興輔被踼於聖說云矣。予曰。此亦變怪也。閑良固不足怪。身爲宣傳官。行已如是。將臣等亦已聞知乎。總戎使李昌運曰。臣詳聞其事狀。誠極驚心。禁衛大將李敬懋曰。聖說所犯。雖重勘不爲過矣。而又聞儒生輩被打之時。其下屬又打聖說云。此亦紀綱所在。極爲驚駭矣。御營大將徐有大曰。一是臣至親。一是臣同僚之子。實難於扶抑。而聖說身爲宣傳官。踼打士子。旣不成說。而聖說兄弟。又被打於徐家下屬云。此亦可駭矣。熤曰。玆事臣亦聞之。徐興輔之被打也。其家奴屬及南洞男女之聚觀亦多。而目今年幼士子之被打。孰不欲救之乎。救出之際。聖說之反爲見打。不是異事。且聖說之爲宣傳官。誰能知之乎。存謙曰。伏見傳敎辭意。誠有同狂瀾於旣倒之幸矣。自今以後。以建極二字。堅守聖志。予曰。予之若心。在於全保世臣。卿等亦須領會也。存謙曰。故相趙顯命嘗曰。古家世族。多廢棄之人。乃國家之不幸。亦以此言弁之於豐陵墓表。其言果是矣。李★(土+甲)曰。肅靖門。今當修改。而除非開門。難以修改。但是常時開閉之門。故有難請出標信。除標信修改何如。予曰。何當始役耶。★(土+甲)曰。姑未擇日矣。予曰。如是不急之役。從後更稟。 景慕宮提調尹塾曰。以 本宮儀軌事。有可稟旨者矣。予曰。後日展拜時陳奏。大司憲鄭好仁曰。諫院不備。三司合啓。兩司合啓。則姑停矣。予曰。諫院俄令只推。更爲牌招。待其承牌爲之。存謙曰。纂輯抄錄之役。今旣垂畢。而堂上金載瓚之病。尙未差減云。何以爲之。予曰。姑待畢役。更爲稟定。予曰。俄下昨今雨澤。及時頗洽。兩麥自此無憂。三農亦足有秋。喜幸之心。達宵靡已。承旨徐龍輔曰。聞已浹洽。且達近同然云。誠爲萬幸矣。予曰。藥房提調。使之仕進監煎。熤曰。金汝沕之功勳節義卓絶。而初不賜諡。後來議政之贈。乃其子推恩。則此可以賜諡。予詢他大臣。存謙曰。其樹立實合於節惠之恩。端揆易名之請。允合事宜矣。福源曰。朝家崇獎節義之政。尙未得施。今此賜諡。似無不可矣。予曰。此事則使禮判詳考文蹟。後日次對時稟處。